《题白石翁画虞山古桧》
明代·张渊

虞山老桧三株青，斗坛半掩招摇星。
道人丹成化鹤去，三桧夭矫飞龙形。
是谁手植经千载，曾见昭明读书在。
几回天上葬神仙，不独人间变桑海。
古人今人绕树行，古今人去树长生。
乃知劲气合元化，不与凡木争枯荣。
长洲老石好异者，百里携杯游树下。
浩嗟天下有树此树无，我去此树何人图？三日经营双眼力
，满空苍翠移真迹。
鹤骨虬筋左纽文，雷裂霜皴古秋色。
日暮袖归归不得，满山风雨山灵惜。
居然赠与卧云人，长啸寒风生石壁。
於乎！石君诗画天下知，此笔尤为天下奇。
劝君风雷当掩户，恐化蛟龙擘空去。

作者简介：浙江归安人，字子静，号梦鹤，改梦坡。出身农家。十四岁为塾师，出所为诗歌以示人，吴兴诗人丘大祐、唐惟勤相顾叹服。为文数千言立就，文章议论，或有慨于心，辄抗声恸哭。卒年五十八。